歐陽永叔王原叔二翰林韓子華吳長文二舍人同過弊廬值出不及見
作者：梅堯臣
朝代：宋

paragraphs: 枯竹爲門扉，不可容車騎。
況如鄭廣文，無氊藉賓位。
窮冬月破七，貴客聯玉轡。
傳騶肅里閭，下榻呼童稚。
問我何所往，共留牆上字。
兒愚不知誰，金章言照地。
既屈卿大夫，恨莫親帚篲。
星躔回已高，麟趾寧復至。
戢戢鄰巷居，相見竊自喟。
豈料瘦老翁，能令賢達至。
昔時蓬蒿徑，安有此盛事。